《瘿木樽》
宋代·刘敞

先民任天真，吾得见其器。其器云如何，盖若刳木类。

不戕生以戚，不伤材以蔽。不以远见遗，不以枯见弃。

因其无用姿，授以有用意。取彼自然象，廓此闳然制。

岂无彫磨工，不欲败淳粹。岂无青黄文，不欲增巧伪。

其高岂无盖，不设簋簠制。其下岂无舟，不著鸡鸟丽。

任真肆穫落，肯慕金玉贵。儿童诮敦朴，妇女惊丑异。

岂若轻薄子，形容混兹世。矜愚以相高，饰貌以自喜。

淳风陷衰薄，古道丧简易。自非窊樽民，慎勿同一醉。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。